КIасэIуэущ зыкъыщащIэжар
«Химки» (Мэзкуу область) — «Спартак-Налшык» (Налшык) — 2:1 (1:0). Химки. «Родина» стадион. Накъыкъэм и 14-м. ЦIыху 600 еплъащ.
Судьяхэр: Галимов (Улан-Удэ), Касьянков (Кировск), Дуденков (Петрозаводск).
«Химки»: Будаков, Хатаженков, Кподо, Рогочий, Ромащенкэ (Комисов, 90), Скобляков (Филатов, 69), Бреев, Дебле, Комков, Соболев (Даниловский, 80), Алексанян (Песегов, 84).
«Спартак-Налшык»: Коченков, Багаев, Овсиенкэ, Джудович (Суслов, 46), Засеев, Концедалов, Чеботару (Руа, 77), Коронов, Медведев, Гуэщокъуэ (Буйтрагэ, 58), Аверьянов (Сирадзе, 66).
Топхэр дагъэкIащ: Дебле, 7 (1:0). Дебле, 82 (2:0). Короновым, 89 (2:1).
Дагъуэ хуащIащ: Рогочий, Овсиенкэ, Концедаловым, Будаковым.
ФIы псори зэгуэр еух. Мыгъэрей зэхьэзэхуэм зэрыщIидзэжрэ зыри къызыпэмылъэща «Спартак-Налшыкыр» вэсэмахуэ Химки къалэм къы-щыхагъэщIащ. Абы и пэкIэ ирагъэкIуэкIа джэгугъуибгъум ящыщу 5-м ди щIалэхэр щынэхъыфIат, адрей 4-м щызэрытегъэкIуатэкъым. А псоми налшыкдэсхэм Iэмал хъарзынэ къыхузэрагъэпэщащ икIи, шэч щIагъуэ къытрамыхьэу, премьер-лигэм щIэбэнынухэм хагъэхьащ. Абы щыгъуэми накъыгъэм и 14-м и хьэрхуэрэгъуу щыта «Химки»-м къэнэжа зэIущIэхэм зы очкои щигъэкIуэд хъунутэкъым, етIанэгъэ етIуанэ дивизионым къыщыхутэну хуэмеймэ.
Химки къалэм и «Родина» стадионыр хъупIэ фIэкIа зэрыпщIэн щыIэтэкъым. Абы къэралпсо мыхьэнэ зиIэ зэхьэзэхуэ щебгъэкIуэкIынри къемызэгъщ — адэ-мыдэкIэ кумблъэмбщ, удз зытемытыххэ щIыпIэхэри губгъуэм щыкуэдщ. Апхуэдэ щытыкIэм «Спартак-Налшыкыр» зыкъомрэ есакъым икIи а зэманым къриубыдэу хэгъэрейхэр зытригъэгушхуащ.
Джэгум и ебланэ дакъикъэм къэхъуам налшыкдэсхэм я лъэр щIигъэхуащ. «Химки»-м и гъуащхьауэ Дебле Серж, Джудович Миодраг къылъэщIэмыхьэу ижьрабгъумкIэ кIуэцIрыжащ икIи и къару къызэрихькIэ ди гъуэм къеуащ. КъикIуэт защIэурэ абы зыхуэзыгъэхьэзыра Коченковым топыр къиубыда хуэдэт, арщхьэкIэ IэщIэкIыжри, гъуэм дыхьащ.
Апхуэдэ щIэдзэкIэм зыкIи хуэмыхьэзыра «Спартак-Налшыкым» и къарухэр зэщIигъэуIуэжыну хущIэкъуащ. Ауэ ди гъуащхьэхъумэхэр щIэх-щIэхыурэ «зэрыкIуэцIрыхум» ебгъэрыкIуэну Iэмал къаритыртэкъым. Псом хуэмыдэу уагъэпIейтейрт куэдкIэ дызыщыгугъыу зыкъом щIауэ мы зэIущIэм япэу къыхыхьэжа Джудовичрэ Овсиенкэрэ. Ахэр пэлъэщыххэртэкъым езыхэм я дамэм къэмыс хэгъэрейхэм я гъуащхьауэ Дебле икIи мызэ-мытIэу зыIэщIагъэкIырт. Топыр ди штангэм щытехуаи къэхъуащ.
Налшыкдэсхэм зыкъыщащIэжар джэгум и кIэухырщ. 82-нэ дакъикъэм Сирадзе Давид «Химки»-м и штрафнойм щраудащ икIи пенальти игъэувыну судьям ахэр еныкъуэкъухукIэ Дебле кIуэцIрыжри, бжыгъэр 2:0 ищIащ. Абы и ужькIэщ «Спартак-Налшыкым» зыкъыщызэкъуихар. Япэ щIыкIэ Короновым зы топ дигъэкIащ, къыкIэлъыкIуэу Медведевым ар игъэбэгъуащ. АрщхьэкIэ ди гъуащхьауэ нэхъыфIыр IэкIэ топым еIусауэ судьям къилъытэри, етIуанэр хибжакъым. Арати, 1:2-уэ налшыкдэсхэм джэгур фIахьэхуащ.
Иджы «Спартак-Налшыкым» и Iуэхур къанэ щIагъуэ щымыIэу накъыгъэм и 19-м зэхэкIынущ. Абы къригъэблэгъэнущ премьер-лигэм щIэбэнынымкIэ гъунэгъу дыдэ къыхуэхъуа Калинин-град и «Балтика»-р.
АдэкIэ фыщыдгъэгъуэзэнщ япэ дивизионым хэт адрей командэхэм блыщхьэмрэ гъубжымрэ ирагъэкIуэкIа зэIущIэхэм къарикIуа бжыгъэхэм. Мис ахэр: «Ротор» (Волгоград) — «Салют» (Белгород) — 0:1, «Томь» (Томск) — «Волгарь» (Астрахань) — 1:0, «Сибирь» (Новосибирск) — «Торпедо» (Мэзкуу) — 1:1, «Уфа» (Уфа) — «Металлург-Кузбасс» (Новокузнецк) — 2:0, «Балтика» (Калининград) — «СКА-Энергия» (Хабаровск) — 1:1, «Нефтехимик» (Нижнекамск) — «Урал» (Свердлов область) — 2:2, «Шинник» (Ярославль) — «Петротрест» (Санкт-Петербург) — 1:0.
Жыласэ Заурбэч.
